作者:石麟
標題:賀新涼・賀新郎
內容:一騎飛來速。報平山、將頒鳳檢，寵分符竹。自是平淮勳名在，姓字屏風紀錄。正欲革、潢池風俗。古括久思賢太守，待東山、一起蒼生福。唐李段，追芳躅。橫舟竹下憑青鹿。慶生朝、稱觴藹藹，履珠簪玉。爭奈回溪民望切，計日帶牛佩犢。便合早、秣騶脂轂。聖眷處公猶未愜，俟朱幡、才下鋒車趣。符已兆，臺星六。